钦定古今图书集成/方舆汇编/职方典/第1269卷 > 《重修同天寺记》黄叔豹
## 钦定古今图书集成/方舆汇编/职方典/第1269卷 > 《重修同天寺记》黄叔豹

锦州，唐之盛时，为江南道。大历之后，方镇跋扈，自河
北、山东之地，天子且不得有。自是以还，唐之州郡名
存而版籍贡赋不上于县官者，往往是也，况要荒万
里之外乎？熙宁初，王师初出，而复河、湟数千里之地，
于是五谿之酋，悉以其地与众内附，而唐之遐荒远
裔，始复为中原有。六年十二月，城锦州，徙辰麻阳治
之，而以其县隶沅州。八年，即城之东隅为浮屠寺，诏
赐额“同天”，又诏岁度僧一人。其后二十年，余来尉是
邑，官舍民居，类皆茅茨板屋，上漏傍穿，而独同天僧
舍，穹堂奥殿，楼观环杰，门庑深邃，虽通衢大邑，罕有
问寺僧则道冲主之，言曰：“始有僧绪居此，时屋室仅
足以除风雨，而其徒乞食常不足。凡”五年而绪死，继
而举道冲来为住持，乃召集其徒谋曰：“今吾徒有寺
而无屋以居，有众而无田以食，异时行乞于人，终岁
勤且益窭。若将致吾力以求天地之时利，生吾禾，植
吾稼，筑吾垣，建吾舍，庶几将休焉。”于是得官之弃地
于县西南二十里。高则垄断硗确，下则污泽沮洳。以
为黍则积潦而不泄，“以为秔稌，则五六月之间，水无
所潴。”方官募民为田，皆过而不顾。始与其徒“披攘荆
棘，诛锄草茅，度地之原隰，视山之流泉，筑堤绝溪，激
水而上，凿山刊石，以为畎浍。彝高增卑，身先畚锸，羹
藜藿，食麰菽，穷日力而不休。”积十年而溉田几百亩。
又因寺之故基，增斥而芟除荒秽。筑垣而基之者，纵
一百“八十三步，其广一百二十四步。”伐木于山，役工
于徒，凡朴斲甄冶、板筑圬墁之事，与夫土木金甓髹
彤黝垩之费，未尝以干吾民。至是二十年，而栋宇穹
然重成，自门闼至殿寝，与夫庖湢库庾，便斋宴室，以
数计之，为屋二百四十有五。以穷荒虎豹之区，而能
化为庄严佛土，非其智足以有为，弗能也。惟吾士与
农，幼学而壮行，寒耕而暑耘，其勤亦已至矣。然而蓬
户瓮牖，短褐糟糠，常不免于其身。浮屠氏宫室乃独
侈于天下，又能不取于吾民而自成，何哉？今冲之为
屋与食，其器械衣裳，皆出于其身力，而不求于人，则
冲之视其党亦无愧矣。非独无愧于党也，吾民游惰
而不衣食其力，与夫士不“致力于学，农不致力于田，
工商不致力于器与货”，是皆可愧矣。冲之绩可书而
传也。余故为之书，且使熙宁开拓之岁月有考焉。